6. TRANSPORTPOLITIK

1. 31991 L 0440: Rådets direktiv 91/440/EØF af 29. juli 1991 om udvikling af Fællesskabets jernbaner (EFT L 237 af 24.8.1991, s. 25), senest ændret ved:

- 32001 L 0012: Europa-Parlamentets og Rådets direktiv 2001/12/EF af 26.2.2001 (EFT L 75 af 15.3.2001, s. 1).

Indtil den 31. december 2006 finder artikel 10, stk. 3, i Rådets direktiv 91/440/EØF kun anvendelse i Ungarn på følgende betingelser.

- Magyar Államvasutak Rt. (MÁV) samarbejder med jernbanevirksomheder om at sørge for international jernbanegodstransport med henblik på import, eksport og transit gennem Ungarn på et ikke-diskriminerende grundlag. Adgangsrettigheder i henhold til artikel 10, stk. 1 og 2, i direktivet tildeles uden begrænsning.

- Mindst 20 % af det transeuropæiske jernbanegodstransportnets samlede årlige kapacitet i Ungarn skal forbeholdes andre jernbanevirksomheder end MÁV, og alle forbindelser skal give mulighed for rejsetider, der er sammenlignelige med dem, som gælder for MÁV. Infrastrukturforvalteren oplyser om de enkelte linjers faktiske kapacitet i den erklæring om nettet, som skal afgives. De 20 % af den samlede årlige kapacitet omfatter adgangsrettigheder i henhold til artikel 10, stk. 1, 2 og 3 i direktiv 91/440/EØF.

2. 31992 L 0014: Rådets direktiv 92/14/EØF af 2. marts 1992 om begrænsning af operationen af flyvemaskiner, der henhører under bind 1, del II, kapitel 2 i bilag 16 til konventionen angående international civil luftfart, anden udgave (1988) (EFT nr. L 76 af 23.3.1992, s. 21), senest ændret ved:

- 32001 R 0991: Kommissionens forordning (EF) nr. 991/2001 af 21.5.2001 (EFT L 138 af 22.5.2001, s. 12).

Som en undtagelse fra artikel 2, stk. 2, i direktiv 92/14/EØF finder kravene i artikel 2, stk. 1, litra a), i direktivet ikke anvendelse i Ungarn før den 31. december 2004, for så vidt angår luftfartøjer, der er registreret i og som opereres af fysiske eller juridiske personer, der er etableret i Aserbajdsjan, Kasakhstan, Moldova, Den Russiske Føderation, Turkmenistan og Ukraine.

3. 31993 R 3118: Rådets forordning (EØF) nr. 3118/93 af 25. oktober 1993 om betingelserne for transportvirksomheders adgang til at udføre intern vejgodstransport i en medlemsstat, hvor de ikke er hjemmehørende (EFT nr. L 279 af 12.11.1993, s. 1), senest ændret ved:

- 32002 R 0484: Europa-Parlamentets og Rådets forordning (EF) nr. 484/2002 af 1.3.2002 (EFT L 76 af 19.3.2002, s. 1).

a) Som en undtagelse fra artikel 1 i forordning (EØF) nr. 3118/93 og indtil udgangen af det tredje år efter tiltrædelsesdatoen er transportvirksomheder, der er etableret i Ungarn, udelukket fra at udføre intern vejgodstransport i de andre medlemsstater, og transportvirksomheder, der er etableret i de andre medlemsstater, er udelukket fra at udføre intern vejgodstransport i Ungarn.

b) Inden udgangen af det tredje år efter tiltrædelsesdatoen meddeler medlemsstaterne Kommissionen, om de vil forlænge denne periode i højst to år, eller om de fremover fuldt ud vil anvende artikel 1 i forordningen. Hvis der ikke gives meddelelse herom, vil artikel 1 i forordningen finde anvendelse. Kun transportvirksomheder, der er etableret i de medlemsstater, som er omfattet af artikel 1 i forordningen, kan udføre intern vejgodstransport i de andre medlemsstater, som også er omfattet af artikel 1 i forordningen.

c) De medlemsstater, som i henhold til litra b) ovenfor er omfattet af artikel 1 i forordningen, kan gøre brug af den nedenfor beskrevne procedure indtil udgangen af det femte år efter tiltrædelsesdatoen.

Når der i en af de ovenfor nævnte medlemsstater forekommer alvorlige forstyrrelser på dens interne marked eller dele heraf, der skyldes cabotagekørsel, eller som forværres af denne, som f.eks. alvorligt udbudsoverskud i forhold til efterspørgslen eller trusler for mange transportvirksomheders økonomiske ligevægt og overlevelsesevne, underretter medlemsstaten Kommissionen og de andre medlemsstater og forsyner dem med alle relevante oplysninger herom. På baggrund af disse oplysninger kan medlemsstaten anmode Kommissionen om helt eller delvis at suspendere anvendelsen af artikel 1 i forordningen med henblik på at normalisere situationen.

Kommissionen undersøger situationen på grundlag af oplysninger fra den pågældende medlemsstat og beslutter inden for en måned efter modtagelsen af anmodningen, om der er behov for at vedtage beskyttelsesforanstaltninger. Proceduren i artikel 7, stk. 3, andet, tredje og fjerde afsnit, samt i stk. 4, 5 og 6, i forordningen finder anvendelse.

En medlemsstat som nævnt i første afsnit ovenfor kan i hastende og ekstraordinære tilfælde suspendere anvendelsen af artikel 1 i forordningen, idet den efterfølgende giver Kommissionen en begrundet underretning herom.

d) Så længe anvendelsen af artikel 1 i forordningen er suspenderet i henhold til litra a) og b) ovenfor, kan medlemsstaterne regulere adgangen til deres interne vejgodstransport ved gradvis at udveksle tilladelser til cabotagekørsel på grundlag af bilaterale aftaler. De har også mulighed for fuld liberalisering.

e) Anvendelsen af litra a), b) og c) må ikke føre til, at adgangen til den interne vejgodstransport bliver mere restriktiv end på datoen for undertegnelsen af tiltrædelsestraktaten.

4. 31996 L 0053: Rådets direktiv 96/53/EF af 25. juli 1996 om fastsættelse af de største tilladte dimensioner i national og international trafik og største tilladte vægt i international trafik for visse vejkøretøjer i brug i Fællesskabet (EFT L 235 af 17.9.1996, s. 59), senest ændret ved:

- 32002 L 0007: Europa-Parlamentets og Rådets direktiv 2002/7/EF af 18.2.2002 (EFT L 67 af 9.3.2002, s. 47).

Som en undtagelse fra artikel 3, stk. 1, i direktiv 96/53/EF må køretøjer, der er i overensstemmelse med grænseværdierne i klasse 3.2.1, 3.4.1, 3.4.2, 3.5.1, og 3.5.3 i bilag I til direktivet, indtil den 31. december 2008 kun køre på de dele af det ungarske vejnet, som ikke er moderniseret, hvis de overholder de ungarske grænser for akseltryk.

Ungarn skal overholde sin tidsplan for moderniseringen af dets vigtigste transitnet i henhold til det vejledende skema nedenfor. Alle investeringer i infrastruktur, der omfatter midler fra Fællesskabets budget, skal sikre, at hovedtrafikårerne bliver konstrueret eller moderniseret, således at de kan tåle en belastning på 11,5 tons pr. aksel. Sideløbende med moderniseringen skal der ske en gradvis åbning af det ungarske vejnet, for køretøjer i international trafik, der er i overensstemmelse med grænseværdierne i direktivet.

Midlertidige supplerende afgifter for brug af de ikke-moderniserede dele af vejnettet af køretøjer i international trafik, der er i overensstemmelse med grænseværdierne i direktivet, skal opkræves på en ikke-diskriminerende måde. Køretøjer, der overskrider den ungarske grænse for akseltryk på 10 tons for køretøjer uden luftaffjedring og på 11 tons for køretøjer med luftaffjedringssystemer, skal indhente en tilladelse til at benytte vejene for at sikre, at visse vejstrukturer og broer undgås. Ungarn accepterer en afvigelse på 0,5 ton ved måling af akseltryk for køretøjer med luftaffjedringssystemer og pålægger kun midlertidige supplerende afgifter, hvis akseltrykket overstiger 11,5 tons.

Der opkræves ingen midlertidige supplerende afgifter for køretøjer, der er i overensstemmelse med grænseværdierne i direktivet, når der køres på de følgende vigtigste transitveje:

- transitruten Hegyeshalom/Nagylak (den paneuropæiske korridor IV): dvs. E60 fra den østrigske grænse til Hegyeshalom og Budapest, den sydlige omfartsvej E60 uden om Budapest, E75 fra Budapest til Kiskunfélegyháza

- transitruten Rajka/Nagylak (den paneuropæiske korridor IV): dvs. E65 fra den slovakiske grænse til Rajka og Hegyeshalom, E60 fra Hegyeshalom til Budapest, den sydlige omfartsvej E60 uden om Budapest, E75 fra Budapest til Kiskunfélegyháza

- transitruten Tornyiszentmiklós/Nagylak (de paneuropæiske korridorer V og IV): dvs. fra Siófok og Budapest, den sydlige omfartsvej E60 uden om Budapest, E75 fra Budapest til Kiskunfélegyháza

- transitruten Hegyeshalom/Röszke (de paneuropæiske korridorer IV og X): dvs. E60 fra den østrigske grænse til Hegyeshalom og Budapest, den sydlige omfartsvej E60 uden om Budapest, E75 fra Budapest til Kiskunfélegyháza

- transitruten Rajka/Röszke (de paneuropæiske korridorer IV og X): dvs. E65 fra den slovakiske grænse til Rajka og Hegyeshalom, E60 fra Hegyeshalom til Budapest, den sydlige omfartsvej E60 uden om Budapest, E75 fra Budapest til Kiskunfélegyháza.

Program for modernisering af veje [km]

Hovedvejsnet | 2001 | 2002 | 2003 | 2004 | 2005 | 2006 | I alt | | 2007 | 2008 | I alt (2007-2008) | I alt (2001-2008) |

Forbedring af vejene på kortet i bilag 2 til CONF-H 37/00 (vej 2, 3, 4, 6, 8, 33, 35, 42, 44, 47, 56, 61) | | 78 | 126 | 270 | 270 | 270 | 1014 | | | | | 1014 |

Forbedring (vej 41, 49, 51, 58) | | | | 51 | 65 | 69 | 185 | Forbedring (vej 74, 87, 86) | 100 | 100 | 200 | 385 |

Forbedring (andre veje) | 30 | 50 | 70 | 70 | 70 | 70 | 360 | Forbedring (andre veje) | 70 | 70 | 140 | 500 |

Nye vejanlæg (hovedsagelig omfartsveje) | 29 | 49 | 45 | 27 | 35 | 61 | 246 | Nye vejanlæg (hovedsagelig omfartsveje) | 60 | 60 | 120 | 366 |

Hovedveje i alt | 59 | 177 | 241 | 418 | 440 | 470 | 1805 | | 230 | 230 | 460 | 2265 |

Motorvejs- og motortrafikvejsnet | | | | | | | | | | | | |

Nye vejanlæg (M0, M3, M5, M7, M30, M35, M43, M70) | | 65 | 24 | 20 | 237 | 85 | 431 | Nye vejanlæg (M6-56, M7, M8, M0) | 177 | 165 | 342 | 773 |

I alt | 59 | 242 | 265 | 438 | 677 | 555 | 2236 | | 407 | 395 | 802 | 3038 |

--------------------------------------------------